《秋怀七首 其三》
清代·戴亨

白石何凿凿，苍松何历历。吁嗟世上人，崇朝不谋夕。

安能抱一世，终岁长局蹐。高踞要路津，咳唾惊霹雳。

天威下严霜，须臾不可测。华亭鹤唳悲，黄犬安可得。

膏明长自煎，泉甘每先竭。何如保良贵，千秋谁复易。

作者简介：戴亨，字通乾，号遂堂，汉军旗人。康熙辛丑进士，官齐河知县。有《庆芝堂诗集》。